इन्हीं दिनों सितारवादक रविशंकर और तबला वादक अल्लारखा खान अँग्रेज़ों के बीच इतने जनप्रिय हुए कि भारत के तमाम परकशन वाले वाद्य इंग्लैंड के आर्केस्ट्रा में शामिल हो गए। स्थानीय लोगों ने भारतीय संगीत के माध्यम से न केवल हिंदी गीत-गाने सीखे अपितु हिंदी अभिनय और नाटक की ओर भी झुके। कुछ गोरे लोगों ने तो डान्स स्कूल में जा कर भारतीय शास्त्रीय संगीत व नृत्य सीखने के साथ हिंदी पढ़ना लिखना भी सीखा। संगीत के आदान-प्रदान के अतिरिक्त यहाँ पर अतिथि की तरह से आने वाले धर्म प्रचारकों ने भी अपने व्याख्यानों और भजनों द्वारा हिंदी का कम प्रचार नहीं किया। इस तरह के कार्यक्रमों ने हिंदी भाषा का प्रचार-प्रसार कर उस टैबू को तोड़ा जो आंग्ल देश में आने से हिंदी भाषियों के मन में जम-सी गई थी। मेरे अपने कई अँग्रेज़ साथियों को इन कार्यक्रमों से हिंदी सीखने और भारतीय सभ्यता को जानने की प्रेरणा मिली। मुख्य धारा के स्कूलों और स्थानीय त्योहारों, बाज़ार और मेला आदि के समय भारतीय भोजन, नाटक, गीत-संगीत और नृत्य नाटिकाएँ आदि प्रदर्शित होने लगीं जिसे विभिन्न समुदायों के अतिरिक्त मुख्य धारा के लोग भी बड़ी संख्या में देखने के लिए आते।